Си Хэку
Зи къыр задейхэм блыну уаIуплъэр,
Зи ауз зэвхэм дыгъэр къыщыплъыр,
Зи къуршыпс уэрхэр мывэхэм елъэр, —
Уэращ, сэ си Балъкъэр хэку.
ЩымыщIэу уэшхи, щымыщIэу уэси,
Зи къуажэ нэхухэр бгы жьэгъухэм щIэсыр,
Зи цIыхухэр лажьэр, мывэ яупсу, —
Уэращ, сэ си Балъкъэр хэку.
Зи лъагъуи гъуэгуи къурш щыгу урашэр,
Зи жьэгу къэс гуапэу бжьамийр щыушэр,
КъыхуэкIуэм хьэщIэ, батэр зыгъэшыр, —
Уэращ, сэ си Балъкъэр хэку.
Вауэм къришу дзапэ уэрэдыр,
Зи куэщI щызекIуэр выгур хуэм дыдэу;
Зи щхьэдэхыпIи щыхупIи куэдыр, —
Уэращ, сэ си Балъкъэр хэку.
Хуиту къыщепщэр дапщэщи жьыбгъэр,
Лъэщу щишэщIыр дамэр къуршыбгъэм,
ФIэфIу щиухуэр абы и абгъуэр, —
Уэращ, сэ си Балъкъэр хэку.
КъыпимыкIуэту сыт хуэдэ Iуэхуми,
Зи щауэ псори, нарт хуэдэ, хахуэр;
Зи Мингитаур дунейм щацIыхур, —
Уэращ, сэ си Балъкъэр хэку.
ЩIалэ къуданхэм плъакIуэ къыхуащIу,
Зи пщащэ псори тхьэIухуд защIэр;
Гъатхэ жыг хадэу гъагъэр, щIэращIэр, —
Уэращ, сэ си Балъкъэр хэку.
ГуфIэгъуэ джэгухэр зи щIыгу щаIэтыр,
Зи хъыбарыфIхэр дэни щаIуатэр,
Гуапагъэ инкIэ лъэпкъхэм яхэтыр, —
Уэращ, сэ си Балъкъэр хэку!
ШАХМУРЗАЕВ Сэид.
